De seneste år har børn af fattige familier kunne ønske sig en gave på ønsketræet. Det er slut, fordi ordningen bliver misbrugt.

Der bliver ingen gratis gaver til fattige børn i Nykøbing i år. I tre år har børn af fattige familier ellers kunnet ønske sig en gave til maksimum 200 kroner på et ønsketræ i byen. Og så har folk med lidt bedre råd kunnet donere gaven. På den måde fik 35 børn en gave sidste år, der ellers ikke var råd til. Men nu er det altså slut. Der er nemlig andre end de fattige børn, der har fået øje på de gratis gaver. - Jamen, jeg bliver vred, fordi det går ud over dem, som virkelig har brug for de her gaver, siger Mie Skjold. Brugte kopieret papir Hun er initiativtager til ønsketræet. Konceptet foregår ved, at de, der vil gøre brug af det, går på kirkekontoret for at få udleveret en ønskeseddel. Det er primært tiltænkt dem, der har brug for julehjælp på grund af økonomiske vanskeligheder. Men på kort tid har butikken Nif-Nif fået over 100 ønsker ind - mange på kopieret papir. - Så kommer der en kunde herind i butikken og siger, at sedlerne faktisk ligger i bunker oppe på skolerne til fri afbenyttelse for alle, fortæller Mie Skjold. På sedlerne skal man skrive, hvor pakken skal leveres, og det fik Mie Skjold til at undre sig. - Der begynder at komme sedler fra de dyreste villaveje i byen. Altså, det er store millionvillaer, så jeg kan ikke garantere, at det er værdigt trængende, siger initiativtager Mie Skjold. Forargede borgere I hendes butik har de taget konsekvensen. Der bliver ingen mulighed for at donere en pakke i år. - Jeg ved ikke, hvad tanken er bag at lave alle de her kopier, men i hvert fald så har det ødelagt det for alle dem, som trænger og har brug for den her gave, siger hun. Det vækker også stor ærgrelse hos andre borgere på gaden. - Jeg kender nogle, der har haft glæde af det, og jeg synes, det er synd, det skal gå ud over dem nu, hvor de plejer at få en håndsrækning, og den er blevet taget fra dem nu, siger Trine Kristiansen. Hun er ikke den eneste, der synes, julestemningen har fået et dyk. - Jeg synes, det er for dårligt, at de velstillede, de tager fra de fattige. Så direkte lyder det fra Ragna Svane fra Frøslev. Forsøger at finde løsning Sidste år fik 35 børn af fattige familier et ønske opfyldt på træet. I år får ingen deres ønske opfyldt. - Så havde jeg en mormor i telefonen, som var grædefærdig, fordi hendes børnebørn to år i træk har fået en gave, som bare har reddet deres jul. Og i år får de ingenting, fortæller en ærgerlig Mie Skjold. Sammen med den lokale provst forsøger Mie Skjold nu at finde en metode til, at de kan dele gaver ud næste år, uden at ordningen bliver misbrugt.